**2018 жылғы 24 қыркүйекте өткен «Қазақстан Республикасының туристік саласын дамыту туралы» деген тақырыптағы**

**Үкімет сағатының нәтижелері бойынша**

**ҰСЫНЫСТАР**

Қазақстан Республикасы Мәдениет және спорт министрінің баяндамасын тыңдай келе, Қазақстан Республикасы Парламентінің Мәжілісі **ҰСЫНАДЫ**:

**1. Қазақстан Республикасының Үкіметі:**

1) Мемлекет басшысының «Төртінші өнеркәсіптік революция жағдайындағы дамудың жаңа мүмкіндіктері» атты Қазақстан халқына Жолдауында және Қазақстан Республикасы Парламенті палаталарының   
2018 жылғы 1 қыркүйектегі бірлескен отырысында сөйлеген сөзінде баяндалған туризм саласындағы негізгі басымдықтарды тиімді іске асыруды қамтамасыз етсін;

2) Қазақстан Республикасының ішкі және келу туризмін дамытудың 2019-2023 жылдарға арналған мемлекеттік бағдарламасын уақтылы әзірлеуді қамтамасыз ету және бекіту бойынша шаралар қабылдасын;

3) туристік саланы дамыту бойынша, оның ішінде туристік сала мен аралас салаларды дамытуды кешенді жоспарлауды әзірлеу бойынша мемлекеттік органдардың тиімді өзара іс-қимыл жасау тетіктерін енгізу жөнінде шаралар қабылдасын;

4) Қазақстанның Туристендіру картасы объектілерін дамыту үшін стратегиялық (зәкірлік) инвесторларды тарту бойынша ұйымдастырушылық-экономикалық шаралар кешенін қабылдасын;

5) туристік қызметпен айналысатын компанияларға салықтық жеңілдіктер, субсидиялар, заттай гранттар беру мүмкіндігін қарастырсын;

6) туристік дестинацияларды дамытуды жүзеге асыратын мемлекеттік ұйымдарды жекешелендіру тізімінен алып тастау мүмкіндігін қарастырсын;

7) келу туризмі мен ішкі туризмді дамыту деңгейі бойынша Астана, Алматы, Шымкент қалаларының, облыстар әкімдерінің қызметіне (рейтингтеріне) жыл сайынғы бағалауды жүргізу мүмкіндігін қарастырсын;

8) жаңа туристік объектілер мен өнімдерді жасау және/немесе бұрыннан барларын дамыту мақсатында мемлекеттік-жекешелік әріптестік тетіктерін енгізу үшін ынталандырушы шаралар қабылдасын.

**2. Қазақстан Республикасының Мәдениет және спорт министрлігі:**

1) стратегиялық мақсаттар мен міндеттерді ескере отырып, туристік қызмет саласындағы нормативтік құқықтық актілерді жаңартып отыру бойынша жүйелі шаралар қабылдасын;

2) мемлекеттік органдардың туристік қызметті дамыту жөніндегі стратегиялық жоспарлары мен бюджеттік бағдарламаларының индикаторларына, түпкі және ағымдағы көрсеткіштеріне мониторинг жүргізсін, жаңа мақсаттар мен міндеттерге сәйкес оларды жаңартып отыру бойынша шаралар қабылдасын;

3) республикалық және өңірлік деңгейлерде туристік объектілердің, өнімдер мен көрсетілетін қызметтердің бірыңғай цифрлық платформасын жасау бойынша шаралар қабылдасын;

4) бірыңғай республикалық туристік кадастрды және туристік объектілер тізбесін әзірлеу бойынша шаралар қабылдасын;

5) интеграцияланған индикаторлар мен тиімділік көрсеткіштеріне бағдарланған мемлекеттік бюджеттен және инвесторлардың қаражаттарынан қаржыландыруды қамтитын, туризм саласын қаржыландырудың инвестициялық моделін әзірлесін;

6) халықаралық практикаға сәйкес келетін туристік қызметтердің барлық кешеніне стандарттарды әзірлеу және енгізу бойынша шаралар қабылдасын;

7) үздік туристік жобаларды анықтау жөніндегі іс-шараларды ұйымдастыра отырып, туристік индустрия субъектілерінің қызметін бағалауды және тұрақты мониторингтеуді жүргізсін;

8) туристердің үміті мен қалауын зерделеуге байланысты туристік нарықтың жай-күйін (бағаны, сапаны, әсерді) талдау бойынша жүйелі жұмысты ұйымдастырсын;

9) хостелдер қызметінің құқықтық мәртебесін бекіту бойынша шаралар қабылдасын;

10) гидтерді бірыңғай сертификаттау жүйесін, даярлау стандарттарын және Гидтердің қызметті жүзеге асыру қағидаларын әзірлесін;

11) халықаралық туристік көрмелерге отандық туристік ұйымдардың қатысуының экономикалық тиімділік көрсеткіштері мен нысаналы индикаторлары жүйесін әзірлесін;

12) туристік нарық өкілдерінің қатысуымен ел ішінде және шетелде Қазақстанды ілгерілетудің маркетингтік стратегиясын әзірлесін;

13) шығу туризмі саласында азаматтардың құқықтарына кепілдік беру жүйесінің жұмыс істеу тетігін (банктік кепілдіктерді саралау, туристік код беру, «Туристік Қамқор» Корпоративтік Қорының Байқау Кеңесін құру бөлігінде) жетілдірсін;

14) туристік объектілерде кіру билеттерінің құнын белгілеуге бірыңғай тәсілдерді әзірлесін, жеңілдіктер санатын анықтасын (балаларға, зейнеткерлерге, мүмкіндігі шектеулі адамдарға), сондай-ақ шетелдік туристер үшін билет бағасын айқындасын.

**3.** **Қазақстан Республикасының Ұлттық экономика, Инвестициялар және даму министрліктері:**

1) 2020 жылға дейінгі Бизнестің жол картасына туристік саланы енгізу мүмкіндігін қарастырсын;

2) демалыс аймақтары мен курорттары бар қалаларда әуежайлар құрылысын (реконструкциялауды) қаржыландыру мәселелерін пысықтасын;

3) туристік салада қызметін жүзеге асыратын шағын және орта бизнес кәсіпорындары үшін қолайлы экономикалық жағдай жасау бойынша шаралар қабылдасын;

4) туристік өнімдерді жасайтын және туристік салада қызметтерді жүзеге асыратын экономика салаларында импорт алмастыру тетіктерін қалыптастыру бойынша шаралар қабылдасын;

5) көлік (авиа-, теміржол, авто-) билеттерінің құнын белгілеу бойынша сараланған баға саясатын жүргізу, сондай-ақ Туристендіру картасының   
ТОП-60 негізгі туристік маршруттары бойынша авиабилеттерді субсидиялау мүмкіндігін қарастырсын;

6) Астана, Алматы қалаларының әуежайларында «Ашық аспан» режимін ұзарту, сондай-ақ Шымкент қаласын қосу мүмкіндігін қарастырсын;

7) курорттық аймақтардағы көлік логистикасына кешенді талдау жүргізсін (көлік кестесіне, азаматтық тасымалдар көлеміне, маршруттардың кезеңділігіне және т.б.), курорттық аймақтарға баратын маршруттардың оңтайлы және экономикалық тиімді схемаларын әзірлесін;

8) 2023 жылға дейін туристік дестинацияларға баратын автомобиль жолдарын салудың және реконструкциялаудың перспективалы картасын әзірлесін;

9) туристік қызметтерді пайдаланушылардың объективті қажеттіліктерін, сондай-ақ өрт қауіпсіздігі, санитариялық қауіпсіздік талаптарын ескере отырып, жол бойындағы сервис объектілері желісінің нормативтерін әзірлесін;

10) туристік объектілердің, оның ішінде медициналық туризм объектілерінің жыл бойы жұмыс істеуін қамтамасыз ететін кәсіпкерлік субъектілері үшін икемді сараланған тарифтік саясатты жүргізу (энергиямен, жылумен, сумен жабдықтау, коммуналдық қызметтер саласында) мүмкіндігін қарастырсын;

11) қонақ үй бизнесі объектілерін міндетті сертификаттау мен сыныптау мүмкіндігін қарастырсын;

12) отандық туристік брендтер мен қосалқы брендтер туралы ақпараттың сыртқы жарнамасын объектілерде жүйелі түрде орналастыру мәселелерін пысықтасын.

**4. Сыртқы істер, Ішкі істер министрліктері және Қазақстан Республикасы Ұлттық қауіпсіздік комитетінің Шекара қызметі:**

1)цифрлық технологияларды дамыту, оның ішінде көші-қонды бақылаудың интеграцияланған жүйесін енгізу бойынша кешенді шаралар қабылдасын;

2)визасыз режимі бар елдердің тізімін одан әрі кеңейту және кіру туризмін ынталандыру үшін, оның ішінде әуе кеңістігін ырықтандыру бойынша «кедергісіз» жағдайлар жасау, көлік-логистика саласын, визалық режимдідамыту мүмкіндігін қарастырсын;

3) Ресей Федерациясымен шекаралас аумақтарда шекара қызметінің өткізу пунктерінде өздерімен кедендік декларациялауға жататын тауарлары жоқ туристер үшін «жасыл дәліздер» ашу мүмкіндігін қарастырсын;

4) Қазақстан-Қырғызстан, Қазақстан-Қытай, Қазақстан-Ресей шекараларындағы өткізу пунктерінде өткізу қабілетін кеңейту, оның ішінде пунктер мен оларға жақын орналасқан аумақта техникалық жайластыру мәселелерін шешу арқылы өткізу қабілетін кеңейту мәселелерін пысықтасын;

**5. Мәдениет және спорт министрлігі Қазақстан Республикасының Ақпарат және коммуникациялар** **министрлігімен бірлесіп:**

негізгі туристік объектілерге келушілер үшін объектілерге бару кезіндегі мінез-құлық қағидалары, тазалықты сақтау, өрт қауіпсіздігі туралы ақпараттық стендтер әзірлеу және оларды орнату бойынша шаралар қабылдасын.

**6. Қазақстан Республикасының Қаржы министрлігі:**

1) туристік қызметтер көрсеткені үшін онлайн төлемдерді енгізу мүмкіндігін қарастырсын;

2) шетелдік азаматтардың айыппұлдарды өткізу пунктерінде немесе «Е-айыппұлдар» ақпараттық жүйесі арқылы қашықтықтан төлеу мүмкіндігін қарастырсын.

**7. Қазақстан Республикасының Еңбек және халықты әлеуметтік қорғау министрлігі:**

туризм инфрақұрылымының объектілеріне, оның ішінде олардың мүгедектер үшін қолжетімділігі тұрғысынан және кейіннен деректерді Қазақстан Республикасы Еңбек және халықты әлеуметтік қорғау министрлігінің «Қолжетімді орта» порталына енгізе отырып, мониторинг және материалдық-техникалық жай-күйіне бағалау жүргізсін.

**8.** **Қазақстан Республикасының Білім және ғылым министрлігі:**

1) туризм мен тиісті сервис бойынша мамандар даярлайтын ЖОО мен ТжКБ білім беру бағдарламаларына талдау жүргізсін, нарықтың қажеттіліктерін ескере отырып, туризм саласында оқу бағдарламаларын жаңарту, қажет мамандықтарды енгізу бойынша шаралар қабылдасын;

2) жоғары оқу орындары мен ТжКБ-де туристік мамандықтар бойынша дуальді оқыту қағидаттарын енгізуді жеделдетсін;

3) балалар мен жастардың «Менің Отаным – Қазақстан» республикалық экспедициясымен қамтылуын кеңейту мүмкіндігін қарастырсын;

4) балалар-жасөспірімдер спорт мектептерінің (БЖСМ) бағдарламаларына туристік және альпинистік мамандануды енгізсін;

5) қосымша және орта білім беру ұйымдарында туристік-өлкетану жұмысын ұйымдастыру, балалар-жасөспірімдер және мектеп туризмі нұсқаушысының қызметін ұйымдастыру, балалар- жасөспірімдер туристік базалары мен туристік объектілер қызметін ұйымдастыру бойынша әдістемелік ұсынымдар әзірлеуді қамтамасыз етсін;

6) туристік қызмет саласындағы мамандарды қайта даярлау және біліктілігін арттыру жөніндегі оқу бағдарламаларына мүгедектермен өзара іс-қимыл жасау дағдылары және оларға қажетті қызметтер көрсету бойынша курстарды енгізсін.

**9. Қазақстан Республикасының Ауыл шаруашылығы министрлігі:**

1) туристік объектілер кадастры мен Туристендіру картасы үшін жер учаскелері мен рекреациялық аймақтарға түгендеу жүргізсін;

2) экожүйенің биоәртүрлілігін сақтау шартымен экологиялық туризмді дамыту мақсатында ұлттық саябақтар аумағын пайдалану мәселесін пысықтасын;

3) жер учаскелерін жалға берудің қолайлы мерзімдерін белгілей отырып, экологиялық туризмді дамыту мақсатында жалға беру үшін жер учаскелерін бөлу жөніндегі тәсілдерді әзірлесін;

4) әлеуетті инвесторлар, кәсіпкерлер мен туристер үшін уәкілетті органның немесе ұлттық саябақтар әкімшілігінің сайтында ақпарат (инфрақұрылымды дамытудың бас жоспарлары, тарифтер, схема-карталар) орналастырсын.

**10. Қазақстан Республикасының Денсаулық сақтау министрлігі:**

1) медициналық туризмді дамыту бағдарламасын Туристендіру картасы объектілерінің дамуымен үйлестіре отырып, аталған бағдарламаны дайындап, бекітсін;

2) табиғи сулар мен олардың емдік қасиеттерінің құрамы бойынша бальнеологиялық қорытындылар жасау үшін Қазақстан Республикасында аккредиттеу органын құру мүмкіндігін қарастырсын;

3) Қазақстан Республикасының Денсаулық сақтау министрлігі жанынан курортология институтын құру мәселесін қарастырсын;

4) су көздерінің физикалық-химиялық қасиеттеріне зерттеулер жүргізсін;

5) емдік-сауықтыру туризмін дамыту үшін бальнеологиялық зерттеулер жүргізсін;

6) емдік базасы бар сауықтыру орындарының клиникалық жағдайда күрделі ем алған азаматтарды оңалтуға қатысу рәсімін жеңілдетсін;

7) туристерді тарту мақсатында дәстүрлі сусындардың – қымыз, саумал және шұбаттың пайдалы және емдік сапаларын анықтау бөлігінде зерттеулер жүргізсін.

**11. Қазақстан Республикасының Ақпарат және коммуникациялар** **министрлігі:**

1) Қазақстанның туристік әлеуетін танымал етуге, оның ішінде ел халқының және шет мемлекеттердің еліміздің туристік әлеуеті туралы көбірек хабардар болуын қамтамасыз ету мақсатында ақпараттық-коммуникациялық технологияларды дамыту және жетілдіру арқылы танымал етуге бағытталған шаралар кешенін қабылдасын;

2) отандық және шетелдік БАҚ-тарда ішкі туризм мен келу туризмінің мүмкіндіктері туралы ақпараттық, түсіндіру және танымал ету жұмысын қамтамасыз етсін;

3) негізгі туристік дестинацияларға, сондай-ақ демалу аймақтары мен курорттарға баратын автомагистральдарды ұялы байланыспен және жедел интернетпен қамтамасыз ету бойынша шаралар қабылдасын;

4) Қазақстанның Туристендіру картасының объектілері туралы борттық роликтер шығару және оларды барлық отандық авиарейстерде, авто- және теміржол вокзалдарында қосу мүмкіндігін қарастырсын.

**12. Жергілікті атқарушы органдар:**

1) Қазақстанның Туристендіру картасы объектілерінің әкімшілік-аумақтық тиесілілігін ескере отырып, оларды дамыту бойынша кешенді шаралар қабылдасын;

2) ішкі туризм саласында сапалы қызметтер көрсету пакеттерін қалыптастыру үшін өңірлер халқының сұраулары мен сын-ескертпелеріне жүйелі түрде мониторинг жүргізсін;

3) туризм саласындағы кәсіпкерлік субъектілерін гранттық қаржыландыру көлемін ұлғайту мүмкіндігін қарастырсын;

4) ЖОО-да туризм саласындағы қажет мамандықтар бойынша білім беру гранттарын бөлу мүмкіндігін қарастырсын;

5) өңір халқының қажеттіліктері негізінде әлеуметтік туризмді дамыту бойынша кешенді шаралар қабылдасын;

6) жастарды патриоттық тәрбиелеудің өңірлік бағдарламаларында оларды туризмнің белсенді түрлеріне тарту мәселелерін көздесін;

7) ұлттық кәдесый өнімдерін жасау мен оларды өткізуде қолөнер шеберлеріне қолдау көрсетсін.